|  |  |
| --- | --- |
| Kokous | **Vanhusneuvoston kokous 2/2020** |
| Aika, paikka | Perjantai 14.8.2020 kello 14.00-15.45, Kulttuuritalo Virta, Vierashuone |
| Osallistujat | Sinikka Poskiparta, Imatran kansalliset seniorit ry.  Erkki Päivärinta, Imatran Seudun Sotaorvot ja Kaatuneiden Omaiset ry.  Timo Saarinen, StoraEnson Eläkeläiset ry.  Anita Sairanen, Vuoksenniskan Eläkkeensaajat ry.  Anna-Liisa Kojo, Imatran Seudun Senioriopettajat ry., poissa  Antero Vesikko, Imatran Teräseläkeläiset ry., varajäsen  Liisa Nenonen, Tainionkosken Eläkkeensaajat ry., poissa  Pirkko Molkentin, Eläkeliiton Imatran yhdistys ry., poissa  Lauri Aunola, Imatran Sotaveteraanit ry.  Jerena Juutilainen, puheenjohtaja  Arto Pulkkinen, kaupunkikehityslautakunnan edustaja  Arto Siitonen, hyvinvointilautakunnan edustaja  Sirkku Sarlomo, konsernipalvelut, sihteeri  Titta Roslakka, Eksoten edustaja, poissa  Eetu Ahlberg, Ilmastoviisaat –hankkeen vetäjä, § 10 |
| Liitteet |  |
| Jakelu | Kaupunginhallitus, lautakunnat, Vanhusneuvoston jäsenet ja varajäsenet, www.imatra.fi |
|  | **§ 8 Kokouksen avaus ja läsnäolijoiden toteaminen**  **Esitys:** Puheenjohtaja avaa kokouksen ja toteaa läsnäolijat.  **Päätös:** Puheenjohtaja avasi kokouksen ja käytiin läpi kokouksen osallistujat.  **§ 9** **Edellisen kokouksen pöytäkirjan hyväksyminen**  **Esitys:** Hyväksytään edellisen kokouksen 13.2.2020 pöytäkirja.  **Päätös:** Hyväksyttiin.  **§ 10 Ilmastoviisaat -hanke jalkauttamassa Imatran ilmasto-ohjelmaa**  Ilmastoviisaat –hankkeen avulla Imatran kaupungissa juurrutetaan uusi ilmasto-ohjelma 2020-2030 osaksi kaupunkikonsernin toimintaa. Hankkeen tavoitteena on viestiä kuntalaisille ilmastonmuutoksesta ja muuttaa asukkaiden käyttäytymistä ilmastoystävälliseksi. Asukkaita ja yrityksiä innostetaan tekemään ilmastotekoja ennen muuta vähäpäästöisessä liikenteessä ja erillislämmityksessä. Hankkeen kohderyhmiä ovat alueen asukkaat, nuoria unohtamatta, sekä yritykset, Imatran kaupunkiorganisaation vastuualueet ja konserniyhtiöt.  Hanke kestää Imatralla 1.5.2020-30.6.2021 välisen ajan ja hanke on maakunnallinen.  Ilmastoviisaat –hankkeen hankevetäjä Eetu Ahlberg esittelee hanketta kokouksessa.  Hankkeen esittelyaineisto on jaettu esityslistan mukana.  **Esitys:** Vanhusneuvosto päättää, haluaako nimetä edustajansa Ilmastoviisaat hankkeen – asukaspohjaisiin toimintaryhmiin.  **Päätös:** Hankkeen esittelyn pohjalta nostettiin esille, että tarvittaisiin edullisia sähköautojen latauspisteitä ja esitettiin, että hankkeessa selvitettäisiin julkisten latauspisteiden rakentamista, latauslaitteiden kustannuksia, latausaikoja ja rahoitusta. Keskustelussa nousi esille myös investointien toteuttamisen esteenä pienituloisilla eläkeläisillä lämmitysjärjestelmien vaihdon ja sähköautojen korkea hinta. Vanhusneuvosto valitsi hankkeen asukaspohjaiseen toimintaryhmään edustajakseen Lauri Aunolan ja varaedustajaksi Timo Saarisen.  **§ 11 Vanhusneuvoston toiminnan esittely Imatra-päivänä 22.8.2020**  Teatterihallinto- ja tapahtumavastaava Sari Saarisen sähköposti 12.6.2020:  ”Hei teille kaikille Imatra-päivä toimijoille!  Helmikuisen suunnittelupalaverin tuloksena löydettiin tälle vuodelle mukava teema - ”1920-luku” - ja myös hauska slogan muotoutui tilaisuudessa ”kaks nollaa-yhes ollaan”. Tuon palaverin ideoista on syntynyt Imatra-päivän 2020 ohjelmarunko, jonka ensimmäinen vedos on teille liitteenä lukujärjestyksen mallissa – käykää läpi ja kommentoikaa tarvittaessa. Huomioikaa, että lopulliseen käsiohjelmaan mahtuu todella lyhyesti tietoa jokaisesta pisteestä.  Ohjelmassa näkyy yhä punaisia kohtia, joita vahvistellaan vielä heinäkuun alulla. Ohesta löytyvät myös aluekartat ja niihin merkityt karttapaikkanne. Mukaan tulee varmasti lisää toimijoita vielä heinäkuun aikana.  Pääpiirteittäin tapahtuma-alue on jakautunut seuraavasti:  Kävelykatu - esittelypisteitä laidasta laitaan, illalla katukarnevaali-alue  Neppari - urheilullisia toimijoita, srk  Inkerinaukio - Immola-osasto, Yrityspuisto ja wellness-alue, kalastajat hallinnoivat allasta  Koskipuisto - lapsille toimintapisteitä, muuta erityistä ja ihmeellistä vehreään ympäristöön sopivaa  **Yleistä ohjeistusta jo nyt muistutuksena päivän rakentumisesta & alasajosta:**  **INFOT JUONTAJALLE:**  Kerään taustatietoja juontajalle – toivon saavani **lyhyet infot** (mitä pisteellä tapahtuu, onko joku tärkeä hlö/eläin paikalla, mitä erityistä haluaisit tuoda esiin jne.) heinäkuun aikana, jotta infot pääsevät juontajan käsikirjaan. Siis lyhyt kuvaus juontajalle, mitä haluaisitte tuoda omasta toiminnastanne julki = HYVÄ MARKKINOINTITILAISUUS LAVALLA JUONNETTAVAKSI. Lisäksi teemme **nostoja kaupungin viestintäkanaviin** Imatra-päivän toimijoista ja aktiviteeteistä – **infon & kuvan lähettänyt** toimija pääsee varmasti esiin nostoissa. Toimittakaa **materiaalia 5.8. mennessä** - tästä kiitos jo etukäteen!  **IMATRA-PÄIVÄ ESITTELYPAIKAT & PÖYDÄT:**  **Inkerinaukiolla** info-/esittely-/toimintapisteitä pitäville muistutuksena, että virallinen toripäivä päättyy klo 13.00. Toripöytiä (ns. Lähteentalosta torivarastosta) voi ottaa käyttöön vasta niiden vapauduttua torimyyjiltä ja paikan vapauduttua voi ennalta varatulle omalle paikalle rakentaa esittelypisteensä – torikauppiaat ovat myyntipaikkansa/toripöytänsä kanssa etusijalla ja joku heistä saattaa myös jäädä (pyritään selvittämään Imitsin kanssa etukäteen). Annettujen paikkojen sijainti voi tällöin hiukan muuttua – vapaille paikoille voi siinä tapauksessa tehdä oman infopisteensä. Sopu sijaa antaa!  Yksi pöytä/ toimija, jotta pöytiä riittää halukkaille – pöydät eivät ole varattavissa. Muistakaa palauttaa pöytä paikoilleen varastoon tapahtuman päätyttyä! Muille kuin torimyyntipaikoille oman pisteensä pystyttämisen voi aloittaa jo aikaisemmin.  Huomatkaa, että Inkerinaukiolla ihmisiä alkaa parveilemaan jo 10.30 alkaen yleisön kahvituksen (10.30-11.30) johdosta.  **Nepparilla ja Koskipuistossa** rakentamista voi tapahtua jo aamupäivällä.  **Kävelykadulla** esittelypisteiden tulee olla valmiina viimeistään klo 12.00 avajaisten alkaessa – purkaminen kävelykadulla voi alkaa vasta Imatran Inkerin valinnan jälkeen klo 17.00->.  **MUUTA HUOMIOITAVAA:**  Rajoitteiden jatkuessa varapäivänä on la 5.9.  EA-päivystys löytyy K-Supermarketin sisäänkäynnin vierestä.  Toivomuksena on, että omia musiikkilaitteistoja/äänentoistoa ei käytetä (tai äänet mahdollisimman alhaisiksi) – näin huomioidaan muut toimijat.  Sähköpisteet ovat käytettävissänne.  Huomioikaa infopisteillänne turvallisuus – rakenteiden tulee olla turvallisesti kiinnitettyinä tuulenpuuskien varalta ja myös nopeasti purettavissa tilanteen niin vaatiessa. Huomioikaa sähköjohtoja vetäessänne niiden turvallinen asettelu ja mahdollinen suojaaminen. Myös Koskipuistosta löytyy nyt sähköpisteitä.  Jokainen huolehtii oman esittelypisteensä rakentamisen, purkamisen ja paikan siistimisen. Nepparilla, Koskipuistossa ja Inkerinaukiolla purkamista voi tehdä sen mukaan, kuinka väkeä on liikkeellä.”  **Esitys:** Vanhusneuvosto päättää osallistumisesta Imatra-päivään vanhusneuvoston toimintaa esittelemällä ja keskustelemalla imatralaisten ikäihmisten kanssa ajankohtaisista asioista.  **Päätös:** Koronatilanteen vuoksi Imatra-päivä on peruttu tältä vuodelta. Vanhusneuvosto päätti, että ei myöskään lähde Vuoksenniskan toripäivään esittelemään vanhusneuvoston toimintaa ja keskustelemaan ikäihmisten kanssa ajankohtaisista asioista.  **§ 12 Vanhustenviikon tapahtumien järjestäminen**  Vanhustyön keskusliitto:  ”Tämän vuoden Vanhustenviikon teemana on *Onni on vanheta – Lyckan kommer med åldern*. Toivomme, että Vanhustenviikon teeman mukaisia tapahtumia järjestettäisiin eri puolilla Suomea.  Teema lähti siitä, että ikääntymisessä on myös positiivisia ja onnellisia asioita. Englannin kielen vanhenemista kuvaava sana ’grow old’ pitää sisällään positiivisuuden, henkisen kasvun ja monia hyviä asioita. Meille Onni on vanheta teemasta tuli mieleen vanhan ajan ristipistotaulut, joissa olevat lauseet alkoivat Onni on… tai Elämä on…”  Vanhusneuvoston tämän vuoden toimintasuunnitelmaan sisältyy vanhustenviikon tapahtumien järjestäminen, mm. asukasinfo ikäihmisille teemasta turvallinen vanhuus.  **Esitys:** Vanhusneuvosto sopii vanhustenviikon tapahtumien järjestämisestä, työnjaosta ja järjestelyjen vastuuhenkilöistä varautuen koronarajoitusten mahdolliseen tiukentumiseen.  **Päätös:** Tällä hetkellä koronasuojaukset edellyttävät turvavälien pitämistä, hyvää käsihygieniaa ja kasvomaskien käyttöä, jos turvavälejä ei voida taata. Tästä johtuen vanhusneuvosto päätti, että neuvosto ei järjestä perinteistä vanhustenviikon juhlaa eikä yhdistysten kanssa yhteistyössä aikaisempien vuosien tapaan ohjelmallista liikuntapäivää Ukonniemi-areenalla. Vanhustenviikon tapahtumina viestitään asukkaille valtakunnallisesta vanhustenjuhlasta, jos juhla on seurattavissa verkossa sekä mahdollinen Ukonniemi-areenan liikuntapäivä ja kirjaston järjestämä Seniorisurf päivä ko. viikolla. Timo Saarinen tiedustelee Imatran seurakunnan mahdollisuutta järjestää virsien yhteislaulutilaisuus koronasuojautuminen huomioon ottaen. Jos nämä tapahtumat onnistutaan järjestämään, niistä viestitään yhteisilmoituksella. Myös muut mahdolliset järjestöjen järjestämät tapahtumat kootaan samaan ilmoitukseen. Koronarajoitusten tilannetta seurataan.  **§ 13 Muut asiat**  **Vanhusneuvostopäivä 2020**  Valtiovarainministeriö/Avoin hallinto tiedote: ”Vanhusneuvostopäivä pidetään 21.10.2020. Tänä vuonna koronaviruspandemiasta johtuen vanhusneuvostopäivä pidetään virtuaalisena. Vanhusneuvostot voivat kokoontua paikkakunnillaan ryhminä, jos tilanne sen sallii. Virtuaalisessa vanhusneuvostopäivässä on aiempien vuosien tapaan sekä esityksiä ja alustuksia että ryhmätöitä ja ryhmäkeskusteluita. Vanhusneuvostopäivä järjestetään yhteistyössä kansalaisjärjestöjen kanssa. Tarkempi ohjelma ilmoittautumislinkkeineen julkaistaan elokuussa.  **Ikäihmisten asunnoissa ja laitoksissa tapahtuvat tavaroiden ja palvelujen myynti**  Vanhusneuvoston jäseniin on otettu yhteyttä ja kerrottu vanhusten asunnoissa ja laitoksissa tapahtuneista ikäviin seurauksiin johtaneista tavaroiden ja palvelujen myynnistä.  **Liikuntapalvelujen ohjelma syksylle 2020 ja keväälle 2021**  **Esitys:** Käsitellään muut asiat.  **Päätös:** Vanhusneuvostolle voidaan järjestää valtuustosalissa Vanhusneuvostopäivään verkko-osallistuminen, jos osallistujia on riittävästi. Asiaan palataan, kun ilmoittautumislinkki on tullut. Vanhusneuvosto toivoo, että ikäihmisten asunnoissa ja palvelutaloissa olisi käytössä myynti- ja markkinointikielto. Jaettiin liikuntapalvelujen ohjelma.  **§ 14 Seuraavan kokouksen ajankohta**  **Esitys:** Sovitaan seuraava kokousaika.  **Päätös:** Seuraava kokous pidetään 8.10.2020 kello 14.00-16.00 Rautionkylässä, entisessä Kaukopään koulussa.  **§ 15 Kokouksen päättäminen**  **Esitys:** Puheenjohtaja päättää kokouksen.  **Päätös:** Puheenjohtaja päätti kokouksen. |
|  | **IMATRAN KAUPUNKI**  **Vanhusneuvosto**  Jerena Juutilainen Sirkku Sarlomo  puheenjohtaja sihteeri |